Николай Рубцов
В часа на музика печална…

Превод от руски: Светлозар Жеков, —

chitanka.info

В часа на музика печална

Река спокойна виждам аз,

И женски глас — слова прощални —

И шепот на брези край нас.

И първи сняг в небето старо

Над жълтите треви в степта,

И път без слънце, път без вяра

На късни жеравни ята.

Душата немощно блуждае

В изпепелена силна страст.

Отдавна трябваше да зная,

Че в призраци съм влюбен аз.

Но все едно — до късно в здрача —

Нима ще можеш да ги спреш! —

Цигулки в надпревара плачат

За обич и за тих копнеж.

И все пак под небето ниско

Аз виждам ясно — до сълзи —

Река спокойна, думи близки

И шумолене на брези.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.